เลขาส.ชาวนาพอเพียงยันไม่มีนโยบายเก็บเงิน-คอนโดฟาร์ม
จากกรณีที่มีกลุ่มคนแอบอ้างโครงการ คอนโดฟาร์ม ชักชวนเกษตกรให้เข้าร่วมเป็นสมาชิก โดยเสียเงินค่าสมัครคนละ 850 บาท หากหาสมาชิกเพิ่มจะได้ผลตอบแทนเดือนละ 15,000 บาท ทั้งยังมีพฤติกรรมโฆษณาชวนเชื่ออ้างสถาบันเบื้องสูงและนายกรัฐมนตรีเพื่อหาสมาชิกเข้าร่วมโครงการนั้น เมื่อวันที่ 13 ธ.ค. นายอามีน ทรัพย์มั่งคั่ง อายุ 65 ปี อยู่บ้านเลขที่ 68 หมู่ 4 ต.สามเมือง อ.ลาดบัวหลวง จ.พระนครศรีอยุธยา ในฐานะเลขานุการสมาคมชาวนาเศรษฐกิจพอเพียง เปิดเผยว่าทางสมาคมฯไม่มีระเบียบเรียกเก็บเงินจากสมาชิกจำนวน 850 บาท แต่จะเก็บเงินแค่ 150 บาท สำหรับเป็นค่าใช้จ่ายในการซื้อดินสอ ปากกาและยางลบไว้แจกให้สมาชิกที่เข้าร่วมการประชุมเท่านั้น และสมาคมไม่มีนโยบายจัดสร้างคอนโดฟาร์มขึ้นในแต่ละจังหวัด,เลขานุการสมาคมชาวนาเศรษฐกิจพอเพียง เปิดเผยอีกว่า สมาคมชาวนาเศรษฐกิจพอเพียง ได้รับการจดทะเบียนเลขที่ 7/2557 จากนายทะเบียนสมาคม จ.พระนครศรีอยุธยา ให้ไว้ ณ วันที่ 28 พ.ย.2557 วัตถุประสงค์เพื่อ 1.ส่งเสริมให้เกษตรกรชาวนาทำนาแบบมืออาชีพในเชิงพาณิชย์โดยน้อมนำแนวทางพระราชดำริพระบาทสมเด็จพระเจ้าอยู่หัวรัชกาลที่ 9 ตามปรัชญาเศรษฐกิจพอเพียง 2.เพื่อให้เกษตรกรชาวนาหันมาใช้ปัจจัยการผลิตที่ได้มาตรฐานคุณภาพสูง 3.เพื่อยกระดับคุณภาพอุตสาหกรรมข้าวไทยและความเป็นอยู่ของเกษตรกรชาวไทยให้ดีขึ้น 4.เพื่อวางแนวทางให้เกษตรกรทุกอาชีพและประชาชนผู้ยากไร้ให้มีที่อยู่อาศัยและที่ดินประกอบอาชีพเป็นของตนเอง เพื่อลูกหลานไทยในอนาคตด้วยความมั่นคง,5.เพื่อดำเนินการหรือร่วมมือกับองค์กรการกุศลเพื่อการกุศลและองค์การสาธารณประโยชน์เพื่อสาธารณประโยชน์ 6.ไม่ยุ่งเกี่ยวกับการเมือง เพื่อส่งเสริมการปกครองในระบอบประชาธิปไตยอันมีพระมหากษัตริย์เป็นประมุข ด้วยความเป็นกลางและไม่ให้การสนับสนุนด้านการเงินและทรัพย์สินแก่นักการเมืองหรือพรรคการเมืองใด สำนักงานใหญ่ของสมาคมฯตั้งอยู่เลขที่ 68 หมู่ 4 ต.สามเมือง อ.ลาดบัวหลวง จ.พระนครศรีอยุธยา การจัดตั้งสมาคมชาวนาเศรษฐกิจพอเพียง ครั้งแรกมีคณะกรรมการทั้งสิ้น 10 คน อย่างไรก็ตาม ขอเรียกร้องให้ผู้เสียทุกรายที่โดนแอบอ้างและถูกเรียกเก็บเงินค่าสมาชิกจำนวน 850 บาท หรือค่าสมาชิกจากการจัดสร้างคอนโดฟาร์ม จำนวน 1,500 บาท ให้เข้าแจ้งความดำเนินคดีกับผู้ที่แอบอ้างได้เลย เพราะทางสมาคมฯไม่มีนโยบายดังกล่าว,ทางด้านนายพายัพ ยังปักษี ตำแหน่งเหรัญญิกสมาคมชาวนาเศรษฐกิจพอเพียง กล่าวว่า พฤติกรรมของนายทวีศักดิ์ วีระศักดิ์ นายกสมาคมฯที่เรียกเก็บเงินค่าสมาชิกจำนวน 850 บาท หรือค่าสมาชิกในการจัดสร้างคอนโดฟาร์มจำนวน 1,500 บาทนั้น ทางคณะกรรมการสมาคมชาวนาเศรษฐกิจพอเพียงทุกคนไม่เคยมีการประชุม หรือมีนโยบายในเรื่องนี้ เชื่อว่าเป็นการแอบอ้างหาผลประโยชน์เข้าตัวเองมากกว่า จึงขอชี้แจงให้สมาชิกทุกคนได้เข้าใจเรื่องนี้ให้ตรงกันด้วย,ที่ จ.สุรินทร์ ผู้สื่อข่าวรายงานความเคลื่อนไหวสมาคมชาวนาเศรษฐกิจพอเพียงว่าในช่วงต้นเดือน พ.ย.ที่ผ่านมา ที่มูลนิธิวิปัสสนากรรมฐานบ้านจันรม ต.ตาอ๋อง อ.เมืองสุรินทร์ สมาคมชาวนาเศรษฐกิจพอเพียง ได้มาจัดการเปิดอบรม ใช้ชื่อว่า โครงการอบรมพัฒนาภาวะผู้นำ สมาคมชาวนาเศรษฐกิจ พอเพียง โดยจัดอบรมมาแล้ว 3 รุ่น มีผู้เข้ารับการอบรมรุ่นละประมาณ 700 คน รวมสมาชิกทั้งหมดประมาณ 2,000 กว่าคน โดยมีนายทวีศักดิ วีระศักดิ์ เป็นประธานเปิดและวิทยากรการอบรม นางปราณี หมายทอง เป็นผู้จัดอบรม มีการเรียกเก็บเงินค่าลงทะเบียนคนละ 1,500 บาท เป็นค่าอาหารและค่าที่พัก และเก็บเงินค่าสมัครสมาชิกคนละ 850 บาท โดยมีสิ่งล่อใจให้สมาชิกกู้ได้ไม่เกินคนละ 1 ล้านบาท เพื่อให้สมาชิกนำมาลงทุนปลูกพืชลักษณะพืชคอนโด โดยไม่มีดอกเบี้ย แต่กิจกรรมอบรมทั้ง 2 วัน มีแต่การบันเทิง ไม่มีอะไรเกี่ยวข้องกับการปลูกพืชหรือทำการเกษตร และไม่มีสมาชิกได้กู้เงินเลยแม้แต่รายเดียว,จ.กำแพงเพชร พ.ต.ท.บุญยัง บุญเอี่ยม รอง ผกก. (สอบสวน) สภ.โกสัมพีนคร เปิดเผยว่า กรณีคอนโดฟาร์มมีนายบุญเลิศ บุญโท ผู้ใหญ่บ้านหมู่ 6 ต.เพชรชมพู อ.โกสัมพีนคร ได้นำเอกสารหลักฐานของกลุ่มบุคคลมาขอให้ตำรวจช่วยตรวจสอบ เนื่องจากเห็นข่าวใน ไทยรัฐ ว่ามีการเข้าแจ้งความในเรื่องนี้ จากการสอบถามทราบว่าเนื่องจากมีกลุ่มบุคคลมาชักชวนให้ลูกบ้านสมัครเข้าเป็นสมาชิก อ้างว่ามีผลประโยชน์ต่างๆ มากมาย แต่ลูกบ้านยังไม่ได้สมัครเป็นสมาชิก จึงนำเอกสารมาให้ดูว่าเป็นจริงหรือไม่ จากการตรวจสอบในเบื้องต้นพบว่ามีการจดทะเบียนสมาคมที่ จ.พระนครศรีอยุธยา แต่ขณะนี้ยังไม่มีผู้เสียหายมาแจ้งความร้องทุกข์จึงไม่ดำเนินการแต่อย่างใด,ขณะที่นายทวีศักดิ์ วีระศักดิ์ นายกสมาคมชาวนาเศรษฐกิจพอเพียง ให้สัมภาษณ์ทางโทรศัพท์ว่า การที่สื่อมวลชนเสนอข่าวโจมตีสมาคมฯมาอย่างต่อเนื่องทั้งที่ไม่เป็นความจริง ทางสมาคมฯซึ่งมีสมาชิกหลายรายจะนำคณะกรรมการกว่า 30 จังหวัดเดินทางไปยังสำนักพิมพ์ เพื่อให้พิจารณาแก้ไขข่าวให้ต่อไป ซึ่งข้อมูลที่สมาชิกสมาคมบางรายให้ข้อมูลกับนักข่าวนั้นล้วนไม่เป็นจริง และได้แจ้งความกับพนักงานสอบสวนแล้ว.
จากกรณีที่มีกลุ่มคนแอบอ้างโครงการ คอนโดฟาร์ม ชักชวนเกษตกรให้เข้าร่วมเป็นสมาชิก โดยเสียเงินค่าสมัครคนละ 850 บาท หากหาสมาชิกเพิ่มจะได้ผลตอบแทนเดือนละ 15,000 บาท 
คอนโดฟาร์ม,โฆษณาชวนเชื่อ,ชาวนาเศรษฐกิจพอเพียง,พระนครศรีอยุธยา,สมัครสมาชิก